Միխայիլ Մուդրիկ

**Միխայիլ Պետրովիչ Մուդրիկ** (,), ուկրաինացի ֆուտբոլիստ, անգլիական «Չելսի» ակումբի և Ուկրաինայի հավաքականի կիսապաշտպան։ 2024 թվականի Եվրոպայի առաջնության մասնակից։

## Ակումբային կարիերա
### Վաղ տարիներ
Միխայիլը, որը ծնունդով Կրասնոգրադից է, ֆուտբոլային կարիերան սկսել է Խարկովի «Մետալիստի» ակադեմիայում, որտեղ սովորել է հոլանդական համակարգով, որն օգտագործել են մանկական դպրոցի մարզիչները։ Հետագայում խաղացել է «Դնեպրի» և Դոնեցկի «Շախտյորի» երիտասարդական թիմերում։

### «Շախտյոր»
2018 թվականի հոկտեմբերի 31-ին Ուկրաինայի գավաթի խաղարկության 1/8 եզրափակչի Դոնեցկի «Օլիմպիկի» դեմ խաղում նորամուտն է նշել «Շախտյորի» հիմնական կազմում։

2019 թվականի մարտի 1-ին վարձավճարով մեկնել է Կիևի «Արսենալ»։ 2019 թվականի մարտի 3-ին Դոնեցկի «Օլիմպիկի» դեմ խաղում նորամուտն է նշել Ուկրաինայի Պրեմիեր լիգայում։ Մարտի 10-ին Կիևի «Դինամոյի» դեմ Ուկրաինայի Պրեմիեր լիգայի խաղում առաջին անգամ եղել է մեկնարկային կազմում։

2019/20 մրցաշրջանի համար «Արսենալի» հետ վարձակալական պայմանագրի ավարտից հետո վերադարձել է Դոնեցկի «Շախտյոր»: Մրցաշրջանի ավարտին, երբ Դոնեցկի թիմն արդեն ապահովել էր ազգային առաջնության ոսկին, երեք հանդիպում է անցկացրել Պրեմիեր լիգայում։

2020 թվականի օգոստոսի սկզբին 2020/21 մրցաշրջանի ավարտին վարձավճարով տեղափոխվել է Չեռնիգովի «Դեսնա»։

2021/22 մրցաշրջանում «Շախտյորի» գլխավոր մարզիչ Ռոբերտո Դե Ձերբին սկսել է խաղադաշտում տեղ վստահել երիտասարդ խաղացողին. «եթե ես նրան բարձր մակարդակի չհանեմ, դա կհամարեմ անձնական պարտություն»,– հայտարարել է իտալացի մասնագետը։ 2021 թվականի օգոստոսի 25-ին «Մոնակոյի» դեմ որակավորման փլեյ-օֆֆի խաղում նորամուտն է նշել ՈՒԵՖԱ-ի չեմպիոնների լիգայում՝ 82-րդ րոպեին փոխարինելով Մանոր Սոլոմոնին։ 114-րդ րոպեին Մուդրիկի հարվածից հետո գնդակը դիպել է Ռուբեն Ագիլարին և մտել մոնեգասկների դարպաս, իսկ «Շախտյորը» հաղթել է 3:2 հաշվով և որակավորվել չեմպիոնների լիգայի խմբային փուլ։ 2021 թվականի սեպտեմբերի 18-ին Ուկրաինայի Պրեմիեր լիգայի «Մարիուպոլի» դեմ խաղում խփել է իր առաջին գնդակը «Շախտյորի» կազմում։ 2021 թվականի դեկտեմբերի 3-ին «Լվովի» դեմ խաղում «Շախտյորը» հաղթել է 6:1 հաշվով, իսկ Մուդրիկն իր հաշվին գրանցել է 4 գոլային փոխանցում։ Ընդհանուր առմամբ, մրցաշրջանի ընթացքում ֆուտբոլիստը մասնակցել է 19 հանդիպման՝ դառնալով 2 գոլի և 9 գոլային փոխանցման հեղինակ բոլոր մրցաշարերում։

2022/23 մրցաշրջանը, Իգոր Յովիչևիչի գլխավորությամբ, սկսել է հիմնական կազմի խաղացող։ 2022 թվականի օգոստոսի 28-ին աչքի է ընկել առաջին արդյունավետ գործողությամբ՝ օգնելով Արտյոմ Բոնդարենկոյին, ինչով օգնել է «Շախտյորին» հաղթել «Կրիվբասին» (1:0): 2022 թվականի սեպտեմբերի 7-ին «ՌԲ Լայպցիգի» դեմ չեմպիոնների լիգայի խմբային փուլի առաջին տուրի խաղում աչքի է ընկել մրցաշարում մեկնարկային գոլով և կատարել է երկու գոլային փոխանցում (1:4)։ 2022 թվականի սեպտեմբերի 14-ին չեմպիոնների լիգայի երկրորդ տուրի «Սելթիկի» դեմ խաղում (1:1) գոլի հեղինակ է դարձել խաղի 29-րդ րոպեին՝ այդպիսով «գոլ+փոխանցում» համակարգով վաստակելով 5 միավոր (2 գոլ և 3 գոլային փոխանցում) մրցաշրջանի առաջին հինգ խաղերում։ Հոկտեմբերի 19-ին կարիերայում առաջին անգամ դուբլ է ձևակերպել՝ երկու գոլ խփելով «Կոլոսի» դեմ խաղում (3:0)։ Դարձել է չեմպիոնների լիգայի 2022/23 թվականների խաղարկության խմբային փուլի ֆուտբոլիստը՝ հասցնելով արագացնել մինչև 36,6 կմ/ժ արագություն, ինչպես նաև հայտնվել է մրցաշարի լավագույն դրիբլերների թոփ-10-ում։ Մրցաշրջանի առաջին կեսում մասնակցել է 18 հանդիպման բոլոր մրցաշարերում՝ իր հաշվին գրանցելով 10 գնդակ և 9 գոլային փոխանցում։

### «Չելսի»
2023 թվականի հունվարին ֆուտբոլիստը տեղափոխվել է անգլիական «Չելսի»՝ կնքելով պայմանագիր մինչև 2031 թվականը։ Նոր թիմից ստացել է «15» համարի մարզաշապիկ։ Տրանսֆերի արժեքը գնահատվել է 70 միլիոն եվրո (100 միլիոն եվրո՝ հաշվի առնելով բոնուսները), որը դարձել է Ուկրաինայի Պրեմիեր լիգայի և «Շախտյորի» ամենաթանկ վաճառքը, այդ ժամանակ Անգլիայի Պրեմիեր լիգայի պատմության մեջ ամենաթանկ ձմեռային տրանսֆերը, ինչպես նաև դարձրել է ամենաթանկ ուկրաինացի ֆուտբոլիստը (նախորդ ռեկորդը պատկանում էր Անդրեյ Շևչենկոյին, որի համար նույն «Չելսին» 2006 թվականին վճարել էր գրեթե 44 միլիոն եվրո)։

2023 թվականի հունվարի 21-ին «Չելսիի» կազմում նորամուտն է նշել Էնֆիլդ մարզադաշտում կայացած Պրեմիեր լիգայի 21-րդ տուրի «Լիվերպուլի» դեմ խաղում՝ փոխարինման դուրս գալով 55-րդ րոպեին և 2022/23 մրցաշրջանում սահմանելով 36,63 կմ/ժ արագության ռեկորդ։ 2023 թվականի մարտի 11-ին «Լեսթեր Սիթիի» հետ խաղում աչքի է ընկել առաջին արդյունավետ գործողությամբ՝ գոլային փոխանցում կատարելեվ Մատեո Կովաչիչին և օգնել է «կապույտներին» հաղթել 1:3 հաշվով։ 2023 թվականի ապրիլի 15-ին «Բրայթոնի» դեմ խաղում (1:2) գոլային փոխանցում է կատարել Կոնոր Գալագերին և *WhoScored*-ի վարկածով ճանաչվել է հանդիպման լավագույն խաղացողներից մեկը։ 2023 թվականի հոկտեմբերի 2-ին «Ֆուլհեմի» դեմ խաղում խփել է իր առաջին գոլը Պրեմիեր լիգայում։ 2023 թվականի հոկտեմբերի 21-ին «Արսենալի» դեմ խաղում վաստակել է 11-մետրանոցը, որն իրացրել է Քոուլ Փալմերը, իսկ խաղի 48-րդ րոպեին ինքն է խփել՝ դառնալով երկրորդ ուկրաինացի խաղացողը, որը գոլ է խփել «զինագործներին» ԱՊԼ-ում (առաջինը Սերգեյ Ռեբրովն էր)։ 2023 թվականի դեկտեմբերի 19-ին Անգլիայի Ֆուտբոլային լիգայի գավաթի խաղարկության քառորդ եզրափակչի «Նյուքասլ Յունայթեդի» դեմ խաղում խաղադաշտ է դուրս եկել խաղի 78-րդ րոպեին և հավասարեցրել հաշիվը լրացուցիչ ժամանակում (1:1), որին հաջորդել է հետխաղյա 11-մետրանոցների շարքը, որում ավելի հաջող է եղել «Չելսին» (4: 2), իրացրել է որոշիչ չորրորդ հարվածը կետից և ճանաչվել հանդիպման լավագույն խաղացող։ 2024 թվականի փետրվարի 28-ին «Լիդս Յունայթեդի» դեմ խաղում (3:2) աչքի է ընկել Անգլիայի գավաթի խաղարկությունում մեկնարկային գոլով, ինչով օգնել է թիմին դուրս գալ մրցաշարի 1/4 եզրափակիչ և երկրպագուների վարկածով ճանաչվել է հանդիպման լավագույն խաղացող։

## Կարիերա հավաքականում
Հանդես է եկել Ուկրաինայի պատանեկան հավաքականներում՝ սկսած 16 տարեկանից։ 2017-2018 թվականներին հանդես է եկել Ուկրաինայի մինչև 17 տարեկանների հավաքականում։ 2018-2019 թվականներին հանդես է եկել Ուկրաինայի մինչև 19 տարեկանների հավաքականում՝ մասնակցելով 12 հանդիպման և դառնալով 5 գոլի հեղինակ: 2019 թվականին ընդգրկվել է Ուկրաինայի մինչև 21 տարեկանների հավաքականի կազմում՝ անցկացնելով 16 հանդիպում և դառնալով 3 գոլի հեղինակ։

2022 թվականի ապրիլին առաջին անգամ հրավիրվել է Ուկրաինայի հավաքական՝ Սլովենիայում թիմային հավաքի։ Պաշտոնական դեբյուտը կայացել է 2022 թվականի հունիսի 1-ին Շոտլանդիայի հավաքականի դեմ աշխարհի առաջնության ընտրական խաղում, որն ավարտվել Է Ուկրաինայի հաղթանակով՝ 3:1 հաշվով։

Ուկրաինայի երիտասարդական հավաքականի կազմում (մինչև 21 տարեկան) մասնակցել է 2023 թվականի Եվրոպայի երիտասարդական թիմերի ֆուտբոլի առաջնությանը, որտեղ թիմը հասել է կիսաեզրափակիչ։ Երկու խաղում աչքի է ընկել երկու արդյունավետ փոխանցումով։

2023 թվականի հունիսի 16-ին Հյուսիսային Մակեդոնիայի դեմ Եվրոպայի 2024 թվականի առաջնության ընտրական խաղում երկու գոլային փոխանցում է կատարել, ինչով օգնել է հավաքականին կարևոր հաղթանակ տոնել (2:3)։ 2023 թվականի հոկտեմբերի 17-ին Մալթայի հավաքականի դեմ Եվրո-2021-ի ընտրական խաղում ազգային հավաքականի կազմում աչքի է ընկել մեկնարկային գոլով։ 2024 թվականի մարտի 26-ին Իսլանդիայի հավաքականի դեմ Եվրո-2024-ին դուրս գալու անցումային վճռորոշ խաղում հաղթական գոլով աչքի է ընկել խաղի 84-րդ րոպեին (2:1)։

## Ձեռքբերումներ
### Թիմային
**«Շախտյոր» (Դոնեցկ)**
* Ուկրաինայի չեմպիոն (2)՝ 2019/20, 2022/23

**Ուկրաինայի հավաքական**
* Եվրոպայի երիտասարդական առաջնության բրոնզե մեդալակիր՝ 2023

### Անձնական
* Ուկրաինայի տարվա ֆուտբոլիստ՝ 2022
* «Շախտյորի» տարվա լավագույն ֆուտբոլիստ (2)՝ 2021, 2022
* «Շախտյորի» ամսվա լավագույն ֆուտբոլիստ (5)՝ նոյեմբեր 2021, դեկտեմբեր 2021, սեպտեմբեր 2022, հոկտեմբեր 2022, նոյեմբեր 2022
* Ուկրաինայի «Ոսկե տաղանդ» մրցանակի դափնեկիր (2)՝ 2021, 2022
* Կրասնոգրադի պատվավոր քաղաքացի (2023)։

## Անձնական կյանք
Մուդրիկը ընտանիքի միակ երեխան չէ, ունի քույր՝ Տատյանան։ Նա հավատացյալ քրիստոնյա է, Աստծո հանդեպ հավատը անվանում է իր կյանքի ամենակարևոր մասը։

Հայտնի է որպես դաջվածքների սիրահար: Դրանցից ունի ավելի քան տասը։ Դրանք հիմնականում վերաբերում են անձնական կյանքին։

## Ծանոթագրություններ

## Արտաքին հղումներ
* Профиль футболиста на официальном сайте ФК «Челси»

Կատեգորիա:Անգլիայի լեգեոներ ֆուտբոլիստներ
Կատեգորիա:Արսենալ Կիևի ֆուտբոլիստներ
Կատեգորիա:Դնեպրի ֆուտբոլիստներ
Կատեգորիա:Մետալիստի ֆուտբոլիստներ
Կատեգորիա:Շախտյոր Դոնեցկի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Ուկրաինայի հավաքականի ֆուտբոլիստներ
Կատեգորիա:Ուկրաինացի ֆուտբոլիստներ
Կատեգորիա:Չելսիի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Ֆուտբոլի կիսապաշտպաններ
Կատեգորիա:Ֆուտբոլի հարձակվողներ